Urmareste Modifică dimensiunea fontului: Play

Bucureşti, 4 apr /Agerpres/ - Un număr de 11 deputaţi au fost sancţionaţi cu reţinerea a 1% din indemnizaţia brută lunară pentru absenţele nemotivate pe care le-au avut de la lucrările parlamentare în decembrie 2016 şi în luna ianuarie a acestui an, potrivit unei decizii de marţi a Biroului permanent.



În total, 11 deputaţi au absentat nemotivat de la lucrările parlamentare în decembrie 2016 şi în ianuarie 2017. Dintre aceştia cele mai multe absenţe le-au înregistrat Manuel Costescu (USR) - 10 absenţe în ianuarie, Cristina Iurişniţi (USR) - 5 absenţe în ianuarie şi Ovidiu Raeţchi (PNL) - şapte absenţe cumulat pe decembrie şi ianuarie.



După cum a anunţat secretarul Camerei Deputaţilor Ioana Bran, pe ordinea de zi a şedinţei Biroului permanent de marţi s-a aflat o notă din partea deputatului USR Cristian Ghinea privind absenţele unor deputaţi pe lunile decembrie şi ianuarie.



Neparticiparea la cel puţin o activitate parlamentară în cadrul programului de lucru are drept consecinţă reţinerea a 1% din indemnizaţia lunară brută a deputaţilor, cu excepţia absenţelor motivate de drept sau la cerere. AGERPRES/(A, AS - autor: Karina Olteanu, editor: Claudia Stănescu)